HU Az Európai Unió Hivatalos Lapja C 391/14

Módosítás iránti kérelem közzététele a mezőgazdasági termékek és az élelmiszerek minőségrendszereiről szóló 1151/2012/EU európai parlamenti és tanácsi rendelet 50. cikke (2) bekezdésének a) pontja alapján

(2017/C 391/09)

Ez a közzététel az 1151/2012/EU európai parlamenti és tanácsi rendelet (1) 51. cikke alapján jogot keletkeztet a kérelem elleni felszólalásra.

AZ OLTALOM ALATT ÁLLÓ EREDETMEGJELÖLÉSEKHEZ/OLTALOM ALATT ÁLLÓ FÖLDRAJZI JELZÉSEKHEZ KAPCSOLÓDÓ TERMÉKLEÍRÁS NEM KISEBB JELENTŐSÉGŰ MÓDOSÍTÁSÁNAK JÓVÁHAGYÁSÁRA IRÁNYULÓ KÉRELEM

Az 1151/2012/EU rendelet 53. cikke (2) bekezdésének első albekezdése szerinti módosítás jóváhagyására irányuló kérelem.

„PATATA DELL’ALTO VITERBESE”

EU-szám: PGI-IT-01038-AM01 – 2017.5.5.

OEM ( ) OFJ ( X )

1. Kérelmező csoportosulás és jogos érdek

CO.P.VIT Soc. Coop. Agr. Via Rugarella 8 01021 Acquapendente (VT) ITALIA Tel.: +39 0763733264 Fax: +39 0763731064 E-mail: info@copavit.it

A CO.P.VIT Soc. Coop. Agr. a Ministero delle Politiche Agricole Alimentari e Forestali (Mezőgazdasági, Élelmezési és Erdészeti Minisztérium) 2013. október 14-i 12511. sz. rendelete 13. cikkének 1. albekezdése értelmében módosítás iránti kérelem benyújtására jogosult.

2. Tagállam vagy harmadik ország

Olaszország

3. A termékleírás módosítással érintett szakaszcímei

— ☐ A termék elnevezése — ☒ A termék leírása — ☐ Földrajzi terület — ☐ A származás igazolása — ☒ Az előállítás módja — ☒ Kapcsolat — ☐ Címkézés — ☒ Egyéb: [Csomagolás]

4. A módosítás típusa

— ☒ Bejegyzett OEM vagy OFJ termékleírásának az 1151/2012/EU rendelet 53. cikke (2) bekezdésének harmadik albekezdése szerinti, kisebb jelentőségűnek nem tekinthető módosítása — ☐ Bejegyzett OEM vagy OFJ termékleírásának az 1151/2012/EU rendelet 53. cikke (2) bekezdésének harmadik albekezdése szerinti, kisebb jelentőségűnek nem tekinthető oly módon történő módosítása, amelyre vonatkozóan nem tettek közzé egységes (vagy azzal egyenértékű) dokumentumot

5. Módosítás(ok)

A termék leírása

(1) A termékleírás 2. pontjának alábbi bekezdése, valamint az egységes dokumentum 3.2 pontja: „A „Patata dell’Alto Viterbese” elnevezés a Solanum tuberosum fajhoz tartozó, a 3. pontban körülírt területen termesztett Monalisa, Ambra, Agata, Vivaldi, Finka, Marabel, Universa, Chopin, Arizona és Agria fajtákból nyert gumó, amely fogyasztásra bocsátásakor az alábbi tulajdonságokkal rendelkezik:” az alábbiak szerint módosul: „A „Patata dell’Alto Viterbese” elnevezés a Solanum tuberosum fajhoz, a Solenaceae (burgonyafélék) családjához tartozó, a 3. pontban körülírt területen termesztett, a növényfajok közös fajtajegyzékébe bejegyzett fajtájú vetőburgonyából nyert érett gumó, amely fogyasztásra bocsátásakor az alábbi tulajdonságokkal rendelkezik:” Más, a Mezőgazdasági Növényfajok Közös Fajtajegyzékébebejegyzett fajták felhasználása is engedélyezett. A módosítás következtében a termelők felhasználhatják a tudományos kutatások révén évente elérhetővé váló fajtákat oly módon, hogy mindemellett a termék azon sajátosságai, amelyek az évek során híressé tették, változatlanok maradnak.

(2) A termékleírás 5. cikkének alábbi mondata: „Egész gumók felhasználása esetén azok mérete legfeljebb 55 mm lehet.” az alábbiak szerint módosul: „Egész gumók felhasználása esetén azok mérete legfeljebb 65 mm lehet.” A vetőburgonyának használt gumók megengedett legnagyobb mérete 10 mm-rel megnövelésre került. A módosítás által lehetővé válik a termékleírásnak az ágazat elmúlt éveiben kifejlesztett mezőgazdasági eljárásaihoz történő hozzáigazítása.

(3) A termékleírás 5. cikkének alábbi mondata: „Szeptember-októberben kell a talajt legalább 30 cm mélyen felszántani; ez lehetővé teszi a téli időjárási tényezőknek (eső, fagy, hó), hogy a nagyobb talajrögöket szétroncsolják, amitől a talaj textúrája a vetőburgonya befogadására alkalmasabbá válik.” az alábbiak szerint módosul: „A vetést megelőző év szeptember és december közötti időszakában kell a talajt legalább 30 cm mélyen felszántani, vagy talajlazítást végezni; ez lehetővé teszi a téli időjárási tényezőknek (eső, fagy, hó), hogy a nagyobb talajrögöket szétroncsolják, amitől a talaj textúrája a vetőburgonya befogadására alkalmasabbá válik.” Beillesztésre kerül a talajlazítás lehetősége, amely biogazdálkodásokban ajánlott, illetve más mezőgazdasági-éghajlatváltozási-környezetvédelmi intézkedésekben szerepel: ezáltal kiküszöbölhető az eketalp keletkezése, és elkerülhető a talaj szervesanyag-tartalmának kimerülése. A talajművelés (szántás, talajlazítás) végzésére megadott időintervallum megnövelésre került annak érdekében, hogy megfeleljen az elmúlt évek során tapasztalt éghajlati változásokhoz kötődő talajmegmunkálási szükségleteknek.

(4) A termékleírás 5. cikkének alábbi mondata: „Darabolt vetőburgonyából hektáronként 1 000–1 200 kg, egész vetőburgonyából pedig hektáronként 1 800–3 000 kg kerül felhasználásra.” az alábbiak szerint módosul: „Darabolt vetőburgonyából hektáronként 800–1 200 kg, egész vetőburgonyából pedig hektáronként 1 500–3 000 kg kerül felhasználásra.” Csökkentésre kerül a felhasznált gumók mennyiségének alsó határértéke, mind a darabolt, mind pedig az egész vetőburgonya esetén; ennek célja, hogy a „Patata dell’Alto Viterbese” OFJ tanúsítási rendszerébe bejegyzett termelők alkalmazhassanak olyan új mezőgazdasági technikákat, amelyek lehetővé teszik a létesítési költségek csökkentését.

(5) A termékleírás 5. cikkének alábbi mondata: „ugyanaz a földterület ismét beültethető burgonyával, ha előtte egy évig más növényt termesztettek rajta.” az alábbiak szerint módosul: „ugyanaz a földterület ismét beültethető burgonyával, ha előtte egy évig más, nem a Solenaceae (burgonyafélék) családjához tartozó növényt termesztettek rajta.” A módosítás révén meghatározásra kerül, hogy a váltógazdálkodásnak más, nem a Solenaceae (burgonyafélék) családjához tartozó növények termesztésével kell történnie. Ez a pontosítás hatékonyabb védekezést tesz lehetővé a kártevőkkel szemben.

(6) Törlésre került az alábbi mondat: „A szabadföldi, vagy a barázdába történő vetés esetén engedélyezett a geodizinfesztáció.” A geodizinfesztáció gyakorlata szerepel Lazio régió integrált növényvédelmi termékleírásaiban, ennélfogva a „Patata dell’Alto Viterbese” termelői kötelesek az erre vonatkozó előírásokat betartani.

(7) A termékleírás 5. cikkének alábbi mondata: „A töltögetés követte vészhelyzetek után nem sokkal gyomirtást kell végezni.” az alábbiak szerint módosul: „Az egyszeri vagy többszöri töltögetés követte vészhelyzetek után nem sokkal gyomirtást kell végezni.” Előírásra kerül a többszöri töltögetés lehetősége. A módosítás a kártékony növényekkel szembeni nagyobb mértékű védekezést tesz lehetővé.

(8) A termékleírás 5. pontjának, valamint az egységes dokumentum 3.6 pontjának következő mondata: „A második, kézzel vagy megfelelő gépekkel történő átválogatás után a terméket az oxidáció folyamatának lassítása céljából ózonnal dúsított vízbe helyezik.” az alábbiak szerint módosul: „A második, kézzel vagy megfelelő gépekkel történő átválogatás után a terméket az oxidáció folyamatának lassítása céljából kifejezetten ezt a célt szolgáló oldatokba helyezik.” A technológiai újításokat figyelembe vevő módosítás lehetővé teszi a csomagolást végzők számára, hogy az ózonnal dúsított vízen kívül mást is használjanak a burgonya oxidálódási folyamatának lassítására.

Kapcsolat

(9) A termékleírás 6. pontjának, valamint az egységes dokumentum 5.1 pontjának következő mondata: „Savas, 5,0 és 6,5 közötti pH értékű, magas (600–1 000 ppm) kálium- és mikroelem-tartalommal bíró talajokról van szó, amelyekhez a savas közeget jól tűrő burgonya kiválóan illik.” az alábbiak szerint módosul: „Savas, 5,5 és 7,5 közötti pH értékű, magas (600–1 300 ppm) kálium- és mikroelem-tartalommal bíró talajokról van szó, amelyekhez a savas közeget jól tűrő burgonya kiválóan illik.” A talaj kémiai tulajdonságai leírásának, a „Patata dell’Alto Viterbese” termelői általa termesztésre alkalmas talajokon végzett vizsgálatok eredménye szerinti kiigazításáról van szó. A módosítás nincs hatással a termék sajátosságaira – amelyek változatlanul fennmaradnak –, sem pedig az elnevezés hírnevére, mint a burgonya és a földrajzi terület közötti kapcsolat alapvető tényezőjére.

Egyéb

Csomagolás

(10) A termékleírás 8. pontjának, valamint az egységes dokumentum 3.6 pontjának következő mondata: „Friss termék: — vert-bag, girsac kiszerelés, zacskó és kartondoboz: 1 kg, 1,5 kg, 2 kg, 2,5 kg, 5 kg, — háló: 1 kg, 1,5 kg, 2 kg, 2,5 kg, — zsák: 2,5 kg, 3 kg, 4 kg, 5 kg, 10 kg, — karton: 5 kg, 10 kg, 12,5 kg, 15 kg, 20 kg, 25 kg, — faláda: 12,5 kg, 15 kg, 18 kg, 20 kg, 25 kg, — kosár: 10 kg, 12,5 kg, 15 kg, 20 kg, 25 kg,” „IV. termékcsoport: — 0,5 kg, 1,0 kg, 2 kg, 5 kg és 10 kg kiszerelésű, lezárt, átlátszó élelmiszertartó műanyag tasak, védőgázas csomagolással, — 0,5 kg, 1 kg, 1,5 kg, 2 kg, 5 kg és 10 kg kiszerelésű, lezárt átlátszó élelmiszertartó műanyag tasak, vákuumcsomagolással, — 0,5 kg, 1 kg, 2 kg, 5 kg és 10 kg száraz tömegű, vízbe merített terméket tartalmazó, lezárt, átlátszó élelmiszertartó műanyag tasak,” helyébe a következő szöveg lép: „Friss termék: — 1 kg és 25 kg közötti vert-bag, girsac kiszerelés, zacskó és kartondoboz, háló, zsák, faláda, kosár.” „IV. termékcsoport: — 0,5 kg és 10 kg közötti, lezárt átlátszó élelmiszertartó műanyag tasak, védőgázas csomagolással, — 0,5 kg és 10 kg közötti, lezárt átlátszó élelmiszertartó műanyag tasak, vákuumcsomagolással, — 0,5 kg és 10 kg közötti száraz tömegű, vízbe merített terméket tartalmazó, lezárt, átlátszó élelmiszertartó műanyag tasak” A módosítás célja a főbb göngyölegtípusok csoportosítása, a friss termékek esetében 1 kg és 25 kg, a IV. termékcsoport esetében 0,5 kg és 10 kg közötti bármilyen súlyú kiszerelés előírásával annak érdekében, hogy az jobban megfeleljen a kereskedelmi igényeknek.

(11) A termékleírás 8. pontjának, valamint az egységes dokumentum 3.6 pontjának következő mondata: „A termék csak abban az esetben értékesíthető ömlesztve, ha minden egyes gumót felcímkéznek a jelen pontban előírtak szerint.” az alábbiak szerint módosul: „A termék ömlesztve nem értékesíthető.” Törlésre kerül az ömlesztve történő értékesítésről szóló feltétel, mivel a termék ömlesztve nem kerül értékesítésre.

EGYSÉGES DOKUMENTUM

„PATATA DELL’ALTO VITERBESE”

EU-szám: PGI-IT-01038-AM01 – 2017.5.5.

OEM ( ) OFJ ( X )

1. [Az OEM vagy OFJ] elnevezése(i)

„Patata dell’Alto Viterbese”

2. Tagállam vagy harmadik ország

Olaszország

3. A mezőgazdasági termék vagy élelmiszer leírása

3.1. A termék típusa

1.6 osztály: Gyümölcs, zöldségfélék és gabonafélék, frissen vagy feldolgozva

3.2. Az 1. pontban szereplő elnevezéssel jelölt termék leírása

A „Patata dell’Alto Viterbese” elnevezés a Solanum tuberosum fajhoz, a Solenaceae (burgonyafélék) családjához tartozó, a körülírt területen termesztett, a növényfajok közös fajtajegyzékébe bejegyzett fajtájú vetőburgonyából nyert érett gumó, amely fogyasztásra bocsátásakor az alábbi tulajdonságokkal rendelkezik:

Fizikai tulajdonságok:

— forma: ovális vagy szabályos hosszúkás-ovális,

— méret: 40 és 75 mm közötti,

— héj: sárga, sima,

— tészta: sárga,

— ehető rész: Legalább 97 %.

A IV. termékcsoportba szánt termék esetén sem formai, sem méretbeli megkötések nincsenek. Az ebbe a csoportba sorolt termék héj nélkül, a piac igényei szerinti formára vágva kerül forgalomba.

Kémiai tulajdonságok (100 g ehető részre):

— nedvességtartalom: 75 és 85 % közötti,

— keményítő: legalább 10 g.

Megengedett minőségi eltérések:

A 3 mm-nél nem mélyebb hibák egységesen felületi hibának tekintendők, és nem kerülnek figyelembevételre, kivéve a gumók felületének több mint 15 %-át érintő felületi varasodást.

Ezenkívül az összes eladásra szánt kiszerelésben az alábbi minőségi eltérések megengedettek:

— a gumó külső hibái: — éretlen, nem teljesen ép, fonnyadt és deformált: 1 tömegszázalék, — bezöldült: 3 tömegszázalék, — felületi varasodás: 3 tömegszázalék, — mechanikai sérülések: 3 tömegszázalék, — gombás megbetegedések okozta károsodás: 2 tömegszázalék,

— a gumó belső hibái: — vasfoltosság: 3 tömegszázalék, — héj alatti foltok: 5 tömegszázalék, — üreges gumó: 3 tömegszázalék,

— feldolgozási hibák: — rátapadt föld: 1 tömegszázalék, — nem rátapadt föld és más szennyeződések: 0 tömegszázalék.

A megengedett minőségi eltérések semmiképp sem haladhatják meg a teljes súly 10 %-át; Idegen íz és szag okozta eltérések egyáltalán nem megengedettek.

A IV. termékcsoportba tartozó termék esetén a csomagolt termék foltossága legfeljebb 5 tömegszázalék lehet.

Megengedett méretbeli eltérések

a frissen forgalomba kerülő termék esetén az egy csomagba kerülő gumók számának 5 %-a térhet el bármilyen irányban a meghatározott mérettől.

3.3. Takarmány (kizárólag állati eredetű termékek esetében) és nyersanyagok (kizárólag feldolgozott termékek esetében)

—

3.4. Az előállítás azon műveletei, amelyeket a meghatározott földrajzi területen kell elvégezni

A „Patata dell’Alto Viterbese” termesztésének valamennyi szakaszát a 4. pontban meghatározott földrajzi területen kell végezni.

3.5. A bejegyzett elnevezést viselő termék szeletelésére, aprítására, csomagolására stb. vonatkozó egyedi szabályok

A termék forgalomba hozható tel quel állapotban, vagy fénytől védett, hűtőraktárakban, 5–8 °C-os hőmérsékleten, valamint 88 és 93 % közötti relatív páratartalmú helyen történő tárolást követően. A gumók legfeljebb 9 hónapig tárolhatók hűtőben.

A burgonya kezelhető gáz alakban lévő csírázásgátló szerrel.

Eljárás a IV. termékcsoport esetén

A burgonyáról vízzel történő lemosással eltávolításra kerül a föld, illetve az esetleges egyéb szennyeződések.

Ezután a mechanikus hámozás, majd az első átválogatás következik, melynek során eltávolításra kerülnek az étkezési célra nem alkalmas gumók, valamint az esetleges egyéb visszamaradt szennyeződések (kövek, más növények stb.).

A termék darabolást követően, vagy egész gumóként kerül további feldolgozásra.

A második, kézzel vagy megfelelő gépekkel történő átválogatás után a terméket az oxidáció folyamatának lassítása céljából ózonnal dúsított vízbe helyezik.

Ezután a terméket lemérik, majd élelmiszer-tárolóedényekbe helyezik.

A „Patata dell’Alto Viterbese” terméket az alábbi típusú göngyölegek valamelyikébe kell csomagolni:

„Friss termék:

— 1 kg és 25 kg közötti vert-bag, girsac kiszerelés, zacskó és kartondoboz, háló, zsák, faláda, kosár.”

„IV. termékcsoport:

— 0,5 kg és 10 kg közötti, lezárt átlátszó élelmiszertartó műanyag tasak, védőgázas csomagolással; 0,5 kg és 10 kg közötti, lezárt átlátszó élelmiszertartó műanyag tasak, vákuumcsomagolással; 0,5 kg és 10 kg közötti száraz tömegű, vízbe merített terméket tartalmazó, lezárt, átlátszó élelmiszertartó műanyag tasak; 5 kg és 10 kg kiszerelésű, vízbe merített terméket tartalmazó, lezárt, átlátszó élelmiszertartó műanyag vödör.”

A termék nem értékesíthető ömlesztve.

3.6. A bejegyzett elnevezést viselő termék címkézésére vonatkozó egyedi szabályok

A csomagoláson lévő címkén – a közösségi jelölésen és a hozzá tartozó feliratokon, valamint a törvény előírásainak megfelelő információkon túl – kötelezően fel kell tüntetni a következő információkat: a „Patata dell’Alto Viterbese” megjelölés, amelyet az I.G.P. rövidítés vagy az Indicazione Geografica Protetta szöveg követ; Tilos bárminemű, nem kifejezetten előírt minősítés használata.

4. A földrajzi terület tömör meghatározása

Az OFJ előállítási területe az alábbi, Viterbo megyében található településeket foglalja magában: Acquapendente, Bolsena, Gradoli, Grotte di Castro, Latera, Onano, S. Lorenzo Nuovo, Valentano és Proceno.

5. Kapcsolat a földrajzi területtel

A „Patata dell’Alto Viterbese” OFJ előállítási területe Lazio legészakibb területén, a Bolsena-tó, Umbria és Toscana között elhelyezkedő Viterbo megyében található. A Vulsini vulkáni terület talaja káliumban gazdag vulkáni eredetű talaj, mikroklímáján érezhető a Bolsena-tó hatása. A terület talaja határozottan vulkáni eredetű, olyan jellemzőkkel, mint láva- és vulkanikus formációk, agyagos-homokos talajszerkezet, jó vízáteresztő képességgel, kis sűrűséggel. A savanykástól az enyhén lúgosig terjedő, 5,5 és 7,5 közötti pH értékű, magas (600–1 300 ppm) kálium- és mikroelem-tartalommal bíró talajokról van szó, amelyekhez a savas közeget jól tűrő burgonya kiválóan illik.

Az éghajlati viszonyokat – időjárás-mérséklő hatásának köszönhetően a „Patata dell’Alto Viterbese” termesztésére kiváló mikroklimatikus feltételeket teremtő – Bolsena-tó nagy medencéje befolyásolja. A területen az évi átlag csapadékmennyiség 850 és 1 200 mm között alakul, ennek jó része az őszi és tavaszi időszakra koncentrálódik, nyáron pedig szárazság van. Az éves átlaghőmérséklet 13,5 °C és 15,5 °C között változik, a területre jellemző éghajlati és talajviszonyok egységes voltát a Carta del fitoclima del Lazio (Lazio megye fitoklímájának térképe) is megerősíti, amely egyetlen besorolást ad a „Patata dell’Alto Viterbese” OFJ előállítási területének: Mezaxerikus régió, Termotípus felső dombvidéki (szubmontán), Ombrotípus alacsonyabb, rendkívül csapadékos.

A „Patata dell’Alto Viterbese” termék az alábbi jellemzőkkel bír:

— a gumóhús színerőssége kizárólag sárga,

— a gumóhéj színe egységes, elváltozások nélküli,

— íze markáns, kellemes,

— rendkívül sokféle gasztronómiai felhasználásra alkalmas.

A „Patata dell’Alto Viterbese” OFJ tulajdonságait a termesztési terület (talaj, éghajlat, termesztési technika, tartósítás típusa) határozza meg, ezért egyértelműen látszik a „Patata dell’Alto Viterbese” és az előállítási terület közötti kapcsolat. A termék a talaj kémiai összetételének, pH értékének, mikroelem-tartalmának és a Bolsena-tó közelségének együttes hatása következtében honosodhatott meg. Tavasszal (április-májusban) ugyanis, a burgonya a kihajtásának és fejlődésének kezdeti szakaszában az OFJ előállítási területén a hőmérséklet 12–14,5 °C körül alakul: ez a hőmérséklet a növény számára az említett fiziológiai szakaszokban teljességgel optimális. Nyáron a terület hőmérséklete a Bolsena-tó hatásának köszönhetően fokozatosan emelkedik 17 °C-ról a júliusban tapasztalható 24 °C körüli értékre; ez az az időszak, amikor a burgonya teljes biológiai ciklusa befejeződik, és a növény az érési szakaszhoz érkezik. A szénhidrátok és ásványi anyagok a terület optimális éghajlati körülményei között (a 24 °C-nál alacsonyabb hőmérsékleten) nagyobb mértékben átáramlanak a növény gumóiba. Ami a csapadékot illeti (az évi átlag csapadékmennyiség 800 és 1 200 mm közötti), az augusztusban tapasztalható szárazság és a 30 °C-os csúcshőmérséklet kedvezően hat a növény érésére vagy öregedésére. Ezenkívül a betakarítás szakaszában tapasztalható szárazság meghatározó a „Patata dell’Alto Viterbese” minőségi jellemzői, úgymint a héj egységes színe és a gumók általános megjelenése szempontjából (az eső kedvez a héj elváltozásainak, amelyen ennek következtében sötét foltok képződnek).

A „Patata dell’Alto Viterbese” jellemzői a környezettel való kölcsönhatásából adódnak. Ennek köszönhető a termék különféle dokumentumok (szállítólevelek, számlák stb.) által is igazolt hírneve; az említett dokumentumok tanúsítják a termék és a terület egyértelmű történelmi-kulturális-társadalmi összefonódását is. A „Patata dell’Alto Viterbese” jelenlétét a területen a huszadik század elejétől szakfolyóiratok, fényképek, helyi írók elbeszélései és mozifilmek is dokumentálják. A „Patata dell’Alto Viterbese” hírnevéről napjainkban számos kiadvány, cikk és recept tanúskodik. A legjelentősebbek közül két, a Comunità Montana Alta Tuscia Laziale gondozásában megjelent kiadványt említünk, a „L’alta Tuscia nel Piatto – Guida ai Sapori e ai Saperi dell’ Alta Tuscia” (Alta Tuscia a tányéron – Alta Tuscia ízeinek és tudásának kézikönyve) (2008) és az „I Prodotti Agroalimentari Tipici Dell’alta Tuscia” (Alta Tuscia jellegzetes agrár-élelmiszer termékei) (2001) címűt, amelyekben a terület jellegzetes termékeként említett „Patata dell’Alto Viterbese” burgonyának egy külön szakasz jutott, amely ízbeli jellemzőit, alkalmazását és a helyi receptekhez történő felhasználását ismerteti. A „Patata dell’Alto Viterbese” termék az Orvietóban 2004. október 9-én megrendezett „Golosando tra le Specialità della Comunità Montana Alta Tuscia Laziale”(A laziói Alta Tuscia Hegyközség) borászati-gasztronómiai rendezvényen is említésre került. A „Patata dell’Alto Viterbese” terméket Italo Arieti külön fejezetben méltatja „Tuscia a tavola – ricette, curiosità, prodotti tradizioni gastronomiche della provincia di Viterbo” (Tuscia az asztalnál – receptek, érdekességek, hagyományos gasztronómiai termékek Viterbo megyéből) című művében (Primaprint editori in Viterbo VI. kiadás, 2005). Ezenkívül az Informatore agrario című folyóirat a „Patata dell’Alto Viterbese” terméket jellegzetes laziói termékként említi a „Ma quante belle patate …viaggio in Italia tra le patate di grande tradizione” (Mennyi csodás burgonya… utazás a nagy múltú olaszországi burgonyák világában) (2008. november-decemberi szám 22–27. oldal). Kiemelkedőnek bizonyulnak továbbá a – pépes állagának köszönhetően gnocchi-készítéshez ideálisnak mondott – „Patata dell’Alto Viterbese” termékről különféle weboldalakon közzétett utalások. A terméknek a helyi szokásokban betöltött szerepéről tanúskodik a sagra-nak nevezett vásárok hagyománya is: az első ízben S. Lorenzo Nuovóban 1977-ben megrendezett Sagra degli Gnocchi-tól (Gnocchi-vásár) a Sagra della patata-ig (Burgonya-vásár), amelynek 1985. óta Grotte di Castro település ad otthont; a rendezvény-helyszínek építésében a helyi lakosok lelkesen részt vállalnak. Fontos megemlíteni a „Patata dell’Alto Viterbese” promócióját is – a helyi termesztők társulásai 2001-ben már ötödik alkalommal rendezték meg a termesztett és a kísérletezés szakaszában lévő fajtákat bemutató kiállítást. A terület és a termék között fennálló kulturális kapcsolatot hangsúlyozza a burgonya helyi gasztronómiai hagyományok számos receptjéhez való, széleskörű felhasználása – ilyen például a nevét a burgonya darabolásának módja után elnyert Minestra con „l’orloge” (orloge-val készített leves), az Alto Viterbese szegényparaszti étele a Pasta e patate (Tészta és burgonya), és a tojás nélkül készített „frittata di patate” (burgonyarántotta).

Hivatkozás a termékleírás közzétételére

(e rendelet 6. cikke (1) bekezdésének második albekezdése)

Ez a közigazgatási szerv a „Patata dell’Alto Viterbese” OFJ módosítására irányuló javaslatnak az Olasz Köztársaság 2017. március 20-i, 66. számú Hivatalos Közlönyében történő közzétételével, a fenti kérelem vonatkozásában elindította a nemzeti kifogásolási eljárást.

A termékleírás egységes szerkezetbe foglalt szövege az alábbi internetes oldalon tekinthető meg:

http://www.politicheagricole.it/flex/cm/pages/ServeBLOB.php/L/IT/IDPagina/3335

vagy

közvetlenül a Minisztérium honlapján (www.politicheagricole.it), (a képernyő jobb felső sarkában) a „Prodotti OEM” („OEM OFJ termékek”) címszóra, majd a „Prodotti OEM” („OEM OFJ és HKT termékek”) (a képernyő bal oldalán), végül a „Disciplinari di produzione all’Esame dell’UE” („Az uniós vizsgálatnak alávetett termékleírások”) menüpontra kattintva.

(1) HL L 343., 2012.12.14., 1. o.